钦定古今图书集成/明伦汇编/官常典/第509卷 > 孟元
## 钦定古今图书集成/明伦汇编/官常典/第509卷 > 孟元

按《宋史》本传：“元字善长，洺州人。性谨愿少过，颇喜读
书。少隶禁军，以挽彊选补殿侍，累迁散都头班指挥
使，擢如京使、并代州兵马都监，改钤辖，徙高阳关路，
又徙真定路。王则据贝州反，元赴城下攻战，被数十
创，又中机石，堕壕中。既出，战愈力。更募死士由永济
渠穴地以进。贼平，改右骐骥使，徙大名府路钤辖。河”
朔饥，权知沧州。民鬻盐为生，岁荒盐多不售，民无以
自给。元度军食有馀，悉用易盐，繇是民不转徙。御史
中丞郭劝言其贝州功而赏未当，乃擢普州刺史，迁
宫苑使，专管勾麟府军马事。护筑永宁堡，敌不敢动。
为龙、神卫四厢都指挥使、忠州团练使、高阳关马步
军总管，迁天武、捧日四厢都指挥使，又迁步军都虞
候、眉州防御使、“并代路副都总管，判北京。贾昌朝奏
为大名府路副都总管，徙定州路，迁马军都虞候，徙
鄜延路，行至郑州卒，赠遂州观察使。”